**Стогово** — висока планина во западниот дел на Македонија која се протега делумно во меридијански правец север - југ, односно северозапад - југоисток. Заедно со планината Караорман, зафаќаат површина од 522 км2.

Правец на протегање
-------------------

Планината Стогово се наоѓа меѓу долината на Црн Дрим на запад и Сатеска од исток. На север и исток Стогово се надоврзува со планината Бистра, а на југ преку врвот Бабин Срт (2240 метри надморска височина) се надоврзува на планината Караорман. На север е ограничена со Мала Река, Гарска Река, Јамска Река и превојот Јама, а на југ преку Караорман допира до Охридско-струшката котлина. На запад и југозапад падините на Стогово ги оградуваат Дебарското поле и долината на реката Црн Дрим односно областите Дримкол и Малесија, додека пак на исток и југоисток ги оградува Кичевската Котлина и северниот дел на областа Дебрца. Се протега во правец северозапад-југоисток. Планината е млада верижна со остри сртови и припаѓа на Шарскиот планински систем. Сртот е јасно изразен по целата должина, на места е заоблен, а наместа остар и слабо расчленет. Планинската страна свртена кон север од почетокот благо се спушта, а потоа стрмно паѓа кон долината на Мала Река и нејзините притоки Гарска и Јамска Река. Највисоки врвови се Голем Рид - 2273 метри надморска височина, Бабин Срт - 2241 м.н.в. Стогово - 2218 метри, Канеш - 2216 м.н.в. и а има уште 7 други врвови повисоки од 2000 метри. Ѓорче Петров го дава следниот опис на правецот на протегање на Стгово: недалеку од Дебар преку Радика, започнува планината Стогово, која врви кон југоисток под тап агол со Кораб и се покажува во Кичевско 3 часа на југозапад од градот Кичево, со врвот Стогово. Тука таа завртува на југ и под името Караорман завршува во Охридско.

Градба и природни одлики
------------------------

Стогово е млада верижна планина која настанала за време на алпската орогенеза. Во геолошкиот состав се сретнуваат филитоиди, зелени шкрилци, карбонати, глинци, рожнаци и сл. За време на плеистоценот планината Стогово била зафатена со глацијација и денеска на неа се јавува леднички (леднички) релјеф како циркови, валови и морени. Во цирковите се јавуваат три леднички езера: Горно и Долно Езеро и езерото Маруша. Застапеноста на флората е „по катови" односно во подножјето се застапени листопадните букови и дабови шуми, кон врвот тие се заменети со боровите зимзелени шуми, а самите каменести врвови се опкружени со високотревнати пасишта познати под името „алпски пасишта". Бројни пасишта и бачила има на зарамнетото било на планината наречено Голема и Мала Мегданица која е опркужена со врвовите Голем Рид на запад, Бабин Срт на југ и Стогово на исток. Во 2012 година, на источните падини на Стогово во Кичевско во два наврати биле пронајдени единки на рис, во рамки на истражувањето на рисовите во Македонија.

Галерија
--------

* Поглед кон гребнот на врвот Голем РидПоглед кон гребнот на врвот Голем Рид
* Поглед кон врвот Бабин Срт (десно)Поглед кон врвот Бабин Срт (десно)
* Глетка кон врвот Бабин СртГлетка кон врвот Бабин Срт
* Глетка од пасиштата во месноста МегданицаГлетка од пасиштата во месноста Мегданица
* Поглед кон Стогово од ЛазарополеПоглед кон Стогово од Лазарополе
* Ледничкото езеро Маруша на СтоговоЛедничкото езеро Маруша на Стогово

Наводи
------

1. 1 2 3 4 5 6 7 8 9  Стојмилов, Александар (2011). *Географија на Република Македонија*. Универзитет за туризам и менаџмент. стр. 56.
2. 1 2  Петров, Гьорче (1896). *Материали по изучванието на Македония* (бугарски). Печатница Вълковъ. стр. 10.
3. ↑  Стојмилов, Александар (2011). *Географија на Република Македонија*. Универзитет за туризам и менаџмент. стр. 64.
4. ↑  „Фатен третиот рис на планината Стогово". Скопје: Нова Македонија. 2 ноември 2012. Посетено на 9 септември 2015.[*мртва врска*]

Надворешни врски
----------------

* Стогово на Ризницата ?